Podfuck

Podfuck je hardrockovo/punkrocková skupina založená v roku 2002 v Košiciach na Slovensku. Zakladajúcimi členmi sú Miroslav Terifaj a Michal Šmajda. Názov skupiny pochádza z rovnomenného filmu Podfuck. Skupina hrá v zložení Miroslav Terifaj (spev, vokály, gitara, harmonika), Alexander Albert (spev, vokály, basová gitara), Michal Šmajda (gitara) a Vladimír Palai (bicie, vokály).

 História kapely 
Samotný vznik a úplný počiatok kapely siaha do roku 2002. Založili ju bývalí spolužiaci Miroslav Terifaj a Michal Šmajda, ovplyvnení kapelami ako Green Day, The Offspring, blink-182, Inekafe. Za bicie nástroje (vtedy značky Amati) zasadol niekoľko mesiacov po vzniku kapely Marián Pillár. Marián Pillár taktiež natočil so skupinou prvý EP album Lost In My Soul. Zotrval v kapele skoro 5 rokov a jeho posledné vystúpenie sa konalo 31. marca 2007 v Irish pube v Banskej Bystrici, kde hral Podfuck s kapelou Problém z Martina.

Na poste basgitaristu sa vystriedalo viacero hráčov. Prvý oficiálny koncert kapely odohral Miloš Altman (prezývaný "Stimpi"), ktorý v kapele zotrval prvých 11 koncertov. Jeho posledné vystúpenie sa uskutočnilo dňa 4. decembra 2004 s kapelou Inekafe v košickom Live Music Club-e Butterfly. Nenahral s kapelou žiadny album. 
Po tomto období prišiel do kapely Alexander Albert (bývalý člen kapely SS3S), ktorého prvé vystúpenie bolo 18. decembra 2004 v klube Butterfly, kde Podfuck hral spoločný koncert s kapelou PlusMinus z Bratislavy. Alexander Albert hrá v kapele Podfuck aj v súčasnosti, keď zastáva post speváka a basgitaristu.

V roku 2005 sa kapela rozhodla prijať medzi svoje rady sólového speváka Marcela Jureka (Pred Marcelovým príchodom spieval Miroslav Terifaj). Kapele sa v tomto roku podarilo dostať do finále hudobnej súťaže "USS Talent Night 2005" a koncom roka sa zatvára po prvýkrát do štúdia. V roku 2006 vychádza prvé EP CD Lost In My Soul. Taktiež sa v tomto roku odohral prvý koncert mimo územia SR: konal sa 30. apríla 2006 v maďarskom meste Tokaj, na BMX a Sk8 súťaži "Harlee Cup 2006". Kapela je v tomto období zaradená na kompiláciách: Punk Rock Made In Slovakia vol.5 a MUSIC FOR EXTREME SPORTS, ktoré vydalo vydavateľstvo Musica, s.r.o. Koncom roka z kapely odchádza spevák Marcel a postu spevákov sa ujímajú gitarista Miroslav Terifaj a basgitarista Alexander Albert.

Na prelome rokov 2006 a 2007 oznamuje bubeník Majo svoj odchod z kapely a na jeho pozíciu prichádza začiatkom nového roka Vladimír Palai (bývalý bubeník skupiny Naša vec), ktorý v kapele hrá dodnes. Jeho prvý koncert sa uskutočnil dňa 26. júna 2007 v Košiciach, v klube "Khoi-Khoi" (v súčasnosti (2012) je to druhé, menšie pódium podniku Collosseum) s kapelami To Be Continued z Rakúska a dnes už neexistujúcou kapelou Linolleum z Košíc.
Od tejto chvíle hrá kapela v rovnakej štvorčlennej zostave až do súčasnosti (2012). Absolvovala tomto roku svoje prvé vlastné miniturné s názvom "Nelutujem Podfuck tour 2007". Koncom roka nahráva svoje druhé EP s názvom Mapa Času. Celý rok 2008 kapela koncertuje po SR a propaguje nové CD. Dňa 13. septembra 2008 na festivale "LADOVA fest 2008" zahrá Marián Pillár (bývalý bubeník), ako spomienku na kapelu, celé vystúpenie namiesto Vladimíra Palaia.

V roku 2009 sa stáva manažérom kapely Atila Ceranko (bývalý manažér kapely Punkreas). Skupina absolvuje množstvo vystúpení v Česku a na Slovensku. V priebehu roku 2010 kapela hrá na najväčšom počte festivalov v svojej histórii (Topfest, Fajny fest, Siravafest, Revolution fest a mnohé iné) a končí spoluprácu s Atilom. Začiatkom tohto roka vydáva sólový singel s názvom „Cesta“, ktorý sa žánrovo odlišuje od bežnej tvorby skupiny. Je to rockovo založená pomalá skladba, ktorej hudbu zložil člen skupiny Podfuck Miroslav Terifaj, autorom textu je jeho spolužiak zo strednej školy Peter Harich (bývalý spevák košickej skupiny "Zephyr"). Nahratý, zmixovaný a "na surovo" spracovaný bol v štúdiu Lukáša Kreheľa.

V roku 2011 sa kapela manažuje sama a pripravuje materiál na nový album. Uskutočňujú sa prvé rozhovory do slovenských rádií.. Kapela prerába starú demo skladbu „Be alone“ a nahráva ju nanovo v štúdiu Lukáša Kreheľa pod názvom „Hymna“. S touto skladbou sa zúčastňuje finále súťaže Hymna basketbalového tímu Good Angels Košice a hráva sa počas domácich, ale aj európskych zápasov. Je to zároveň 100. oficiálny koncert kapely Podfuck, aj keď je známe, že neoficiálne ich má na svojom konte viac. V oficiálnom zozname totiž nie sú zahrnuté niektoré súkromné akcie (rozlúčkové párty, stužkové slávnosti a pod.). Od konca roka 2011 až do leta 2012 nahráva Podfuck svoj tretí album s názvom Znamenie.. Začiatkom jesene tohoto roku má kapela odohraných 114 oficiálnych koncertov, ďalej koncertuje, robí rôzne rozhovory a pripravuje sa na natáčanie videoklipu.

 Albumy 
 Lost In My Soul (2006)
Začiatkom januára roku 2006 vychádza debutová nahrávka skupiny Podfuck s názvom Lost In My Soul. EP album obsahuje 4 skladby a je to prvá štúdiová nahrávka skupiny. Skladba „Art Of Living“ sa objavila aj na výberovkách: Punk Rock Made In Slovakia vol.5 a MUSIC FOR EXTREME SPORTS. Album bol nahrávaný v štúdiu Slovenského rozhlasu v Košiciach a štúdiu Savid s. r. o. Nahrávalo sa od 29. decembra 2005 do 7. januára 2006. Hlavným zvukárom celého nahrávania, následného mixu a masteringu bol Gabriel Nikházy. Dizajn albumu navrhol člen skupiny Michal Šmajda.

3. februára 2006 sa konal oficiálny krst prvého EP albumu kapely. Krstným otcom sa stal majiteľ Live Music Club-u Butterfly Mihajlo Džunja prezývaný "Miško". Krstilo sa absintom a bol to 26. koncert skupiny Podfuck.

 Mapa Času (2008)
Druhé EP kapely Podfuck obsahuje celkovo 6 skladieb. Album bol narávaný, mixovaný aj mastrovaný v štúdiu Tomee Records v období od 27. do 30. decembra 2007. Hlavným zvukárom bol Lukáš Kreheľ a podobne ako pri predošlom albume grafiku spracoval Michal Šmajda. Skladba „Mapa Času" sa ako prvá skladba kapely objavila vo vysielaní internetového rockového rádia: ROCK JAM radio. Tento album kapela nikdy nepokrstila.

 Znamenie (2012)
Prvý plnohodnotný dlhohrajúci štúdiový album. Obsahuje 10 skladieb, ktoré vznikali v priebehu celej existencie skupiny. Asi najstaršou skladbou na albume je skladba „Názor", ktorá vznikla niekedy v roku 2002 a naopak dve najnovšie skladby, ktoré vznikali priamo v štúdiu, sú „Znamenie" a „Otvor konečne oči". Na albume sa po prvý raz v histórii kapely podieľali aj hostia. V rámci vokálov asistovala košická skupina The Parentals, na klávesy hral Miroslav Felber a na saxofón Filip Molčányi. Na tomto albume bola použitá po prvýkrát aj ústna harmonika, na ktorú zahral spevák a gitarista Podfucku Miroslav Terifaj. Hlavný zvukár predprodukcie, samotného nahrávania a mixu bol Miroslav Felber. Celé CD bolo nahrávané a mixované v Štúdiu skupiny The Parentals od 11. novembra 2011 do 30. júna 2012. Masteringovú časť produkcie albumu robil Daniel Pastucha v štúdiu Patt Production počas júla 2012. Hlavným grafikom bol Dan Urban.

24. augusta 2012 sa uskutočnil oficiálny krst nového CD. Konal sa v rámci osláv 7. výročia "live" podniku Collosseum club a pokrstili ho predstavitelia 6 spriatelených košických kapiel Podfucku: Ján Terpák, gitarista skupiny Fading Tomorrow; Martin Bilička, spevák a gitarista skupiny Retarded Fish; Michal Kubík, bubeník skupiny Killchain; Martin Kubačka, spevák a basgitarista skupiny Alternatiwe; Lukáš Kreheľ, gitarista skupiny Pussy Busters a Miroslav Felber, spevák a gitarista skupiny The Parentals. Krstilo sa pivom a bol do 113. koncert kapely Podfuck.

 Videoklipy 
Prvý oficiálny videoklip sa natáčal na jeseň roku 2012 v Košiciach. Klip bol natočený k skladbe "Posledná", prvej piesni z albumu Znamenie.

 Referencie 

 Externé odkazy 

 Oficiálna stránka skupiny
 Profil na Facebooku
 Podfuck na YouTube


Kategória:Slovenské hardrockové hudobné skupiny
Kategória:Slovenské punkrockové hudobné skupiny
Kategória:Hudobné skupiny z 2002